**Referat**

**Foreldregruppa Lillesand Speidergruppe**

Dato: 29.10.2020

Sted: Speiderhytta

Til stede: Michael Danielsen, Gunhild Homme, Johannes Vallesverd, Eva Muan Eikeland, Tone Falkenhaug

Referent: Tone Falkenhaug

Saksliste:

1: Valg av referent

2: Speidergruppas foreldreforening (Informasjonssak)

3: Diverse / ide myldring

4: Konkretisering og ansvarsfordeling (inneværende år)

**Valg av referent**

Tone tilbød seg å skrive referat

**Speidergruppas foreldreforening (Informasjonssak)**

Alle foreldre og foresatte til barn i Lillesand speidergruppe er automatisk medlem i Foreldreforeningen.

Foreldreforeningen har til formål å være en støtteforening for speiderarbeidet. For eksempel:

* Dugnadsarbeid på speiderhytta
* Dugnadsarbeid på Savemyr
* Innkjøp/forberedelser ved fellesarrangement (Grøtfest, Hyttetur, leir mm)
* Gjennomføring salg av julenek i desember (inntekt til speidergruppa)
* Kjøring til og fra turer
* Vedlikehold (vask/tørk) av utstyr

Foreldregruppa koordinerer arbeidet i Foreldreforeningens og består av 1-2 foreldre fra hver enhet (Bever, Småspeider, Stifinner, Vandrer). Nåværende medlemmer i Foreldregruppa:

Gunhild Homme - Vandrer

Eva Muan Eikeland -Vandrer

Johannes Vallesverd -Vandrer

Svein Heddeland -Stifinner

Bjarte Karlsen -Bever og småspeider

Karoline Nyquist - Bever og Småspeider

Camilla Widmer – Ansvar for booking av speiderhytta

Michael Danielsen – Speiderleder, kontaktperson mellom speidergruppa og foreldre

Les mere om Foreldreforeningen her: <https://lillesand.speiding.no/til-speidere-og-foreldre/foreldreforeningen/>

**Konkretisering og ansvarsfordeling** (inneværende år)

***Grøtfest:*** Mulighet for å arrangere felles Grøtfest utendørs ble diskutert. I lys av dagens smittevernregler og råd, blir det lite hensiktsmessig å gjennomføre felles juleavslutting for alle speidere med familie. Foreldregruppa foreslår derfor at juleavslutting foregår i hver enhet . Enhetsledere har ansvar for gjennomføring og for å påse at smittevernregler ivaretas. Det er da ikke behov for hjelp fra Foreldregruppa til dette arrangementet. Dersom noen av enhetene ønsker å servere grøt ved juleavsluttingen kan de ta kontakt med Gunhild.

***Juleneksalg:*** Speidergruppa ønsker at Foreldregruppa overtar ansvaret for inntektsbringende arbeid, inkludert juleneksalg.

På grunn av smittevernhensyn kan årets juleneksalg ikke gjennomføres som dør-til-dør salg.

Følgende plan ble foreslått:

* Salg skal foregå som forhåndssalg av hver enkelt familie til slekt, naboer, og andre bekjente. Salget kan starte så snart som mulig.
* Det forventes at hver speider selger minst 10 nek (gjerne flere)
* Pris per nek: 75 kr . Dersom man ikke ønsker å kjøpe nek er vi takknemlige for en tilsvarende donasjon.
* Etter salg betales det samlede beløpet inn til speidergruppa via Vipps eller Bank. Husk å skrive navn på speider+julenek.
* Foråndssolgte nek hentes på Møglestu gård ved følgende tidspunkt:
	+ Bever: Mandag 23/11 kl 17:30-18:00
	+ Småspeider: Mandag 23/11 kl 18:00-18:30
	+ Stifinner, 5. klasse (gutter): Tirsdag 24/11 kl 17:30-18:00
	+ Stifinner, 6-7 klasse (Jerv og Svane): Tirsdag 24/11 kl 18:00-18:30
	+ Vandrer og Rover: Tirsdag 24/11 kl 18:30-19:00
* Utdeling av nek skjer ved fremvisning av vipps eller bankutskrift.
* Kjørerute opp og forbi låven: De som henter nekene blir sittende i bilen, vi laster inn nekene

Fordeling av oppgaver:

Johannes: lager og sender ut epost til foreldre

Kaller inn til et nettmøte med foreldregruppa søndag 22/11 for å gå gjennom gjennomføringen.

Michael: Lager navnelister for hver enhet (for å brukes bruke ved henting av julenek)

Tone: Sender epostadresser, vippsnr og bankkontonr til Johannes

Varsler bonden på Møglestu om datoene for henting

Sender oppslag til LP, legger ut på nettside som kan linkes til facebook

Alle medlemmer i foreldregruppa: Stiller på hver sin dag for å hjelpe med utdeling av nek.

**Idemyldring**

Andre mulige inntektskilder ble diskutert.

* Panting av flasker: Speiderne blir oppfordret til å pante flasker en uke på nyåret, og vippse pengene til speidergruppa
* Salg av fyrstikkesker: Kan vi få bestillt fyrstikkesker med logo?
* Basar, loppemarked?

Speidergruppa er generelt positiv til alle initiativ til innsamlingsaksjoner og dugnader, men er avhengig av at dette organiseres av foreldregruppa.